Масавае атручванне метанолам у Расіі (2023)

Масавае атручванне метанолам у Расіі адбылося з 3 па 5 чэрвеня 2023 года ў выніку спажывання жыхарамі некалькіх рэгіёнаў Расійскай Федэрацыі алкагольнай прадукцыі пад маркай «Мистер сидр» з небяспечнымі ўзроўнямі метылавага спірту і этылбутырата. У выніку здарэння да 10:00 17 чэрвеня пацярпелі 105 чалавек, з іх памерлі 36.

 Перадгісторыя 
Алкагольныя напоі пад маркай «Мистер сидр» вырабляліся прадпрыемствам ТАА «Анди» на заводзе «Варка» ў вёсцы Вандай (Самарская вобласць). Уладальнікам ТАА з’яўляўся Анар Гусейнаў. Акрамя прадукцыі «Мистер сидр» і аналагічнай прадукцыі «Лето сидр», прадпрыемствам выпускалася піва маркі «Нехило», а таксама ліманад маркі «AnDi».

У 2022 годзе Анар Гусейнаў быў аштрафаваны арбітражным судом Самарскай вобласці на суму ў 10 тысяч рублёў за абарот алкагольнай прадукцыі без належнай дакументацыі; у ходзе вынясення судом рашэння штраф быў заменены на папярэджаннеРешение Арбитражного суда Самарской области.

 Атручванне 
Першыя выпадкі атручвання прадукцыяй былі зафіксаваны 3 і 4 чэрвеня ў горадзе Дзімітраўградзе (Ульянаўская вобласць). Да раніцы 5 чэрвеня шасцёра пацярпелых памерлі ў рэанімацыі гарадской бальніцы. Алкагольная прадукцыя была набыта імі ў мясцовых разліўных крамах.

У далейшым на працягу 5 чэрвеня былі зафіксаваны ахвяры ў Самарскай, Ніжагародскай абласцях і Удмурціі.

6 чэрвеня стала вядома пра трох атручаных жыхарак Пензенскай вобласці. Да вечара колькасць загінулых дасягнула 29, усяго было паведамлена пра больш за 90 выпадкаў атручвання.

7 чэрвеня ў Курганскай вобласці стала вядома аб атручванні двух непаўналетніх жыхарак горада Шуміха, якія набылі прадукцыю «Мистер сидр» 4 чэрвеня.

 Расследаванне 
5 чэрвеня Федэральная служба па рэгуляванні алкагольнага рынку заблакавала адгрузку і пастаўку прадукцыі ТАА «Анди» і даручыла выключыць з продажу напоі «Мистер сидр». Следчымі камітэтамі Ульянаўскай і Самарскай абласцей былі ўзбуджаны крымінальныя справы па артыкуле 283 КК РФ («вытворчасць, захоўванне, перавозка альбо збыт тавараў і прадукцыі, выкананне работ або аказанне паслуг, якія не адказваюць патрабаванням бяспекі»), пасля гэтыя справы былі перададзены ў вядзенне Галоўнага следчага ўпраўлення Следчага камітэта Расійскай Федэрацыі. Расспажыўнаглядам былі арганізаваны рэйды па канфіскацыі з продажу заблакаванай прадукцыі па ўсёй краіне. На 6 чэрвеня ў рэгіёнах Паволжа было канфіскавана 23,2 тысячы літраў: у Пензенскай вобласці канфіскавалі звыш 1700 літраў, ва Удмуртыі 14 тысяч літраў, у Мардовіі — больш за 250 літраў. У Чалябінскай вобласці ў гэты ж дзень на складах у шасці прыватных прадпрымальнікаў было выяўлена каля 1000 бутэлек заблакаванай прадукцыі. Таксама прадукцыя была знойдзена на аптовых складах гарадоў Уладзімір і Мурам.

Да 19 гадзін па Маскве было канфіскавана 37,6 тысячы літраў. Прадукцыя была знойдзена на тэрыторыі Курганскай вобласці, Рэспублікі Крым, Разанскай вобласці, Рэспублікі Марый Эл і Пермскага краю.

Заснавальнікі ТАА «Анди» Анар Гусейнаў, Антон Фралоў, Раміль Асланаў, а таксама галоўны бухгалтар Паліна Ускова, былі затрыманы па справе аб атручванні напоямі.

Праведзеная экспертыза ЭКЦ УМВД па Ульянаўскай вобласці выявіла ў прадукцыі наяўнасць прымешак метанолу і этылбутырата ў небяспечнай дазоўцы. Паводле даных следства, ёмістасці з этанолам былі скрадзены са склада МУС у Самарскай вобласці, у якім яны захоўваліся пасля канфіскацыі ў 2012 годзе, пры садзейнічанні сяржанта паліцыі. Міністрам унутраных спраў Расіі Уладзімірам Калакольцавым былі звольнены намеснік начальніка ГУ МУС па Самарскай вобласці Юрый Сафронаў, а таксама начальнік «Цэнтра гаспадарчага і сэрвіснага забеспячэння МУС Расіі па Самарскай вобласці», за якім быў замацаваны склад, Аляксандр Рамнёў.

 Рэакцыя 
Нацыянальная асацыяцыя вытворцаў традыцыйнага сідру, якая аб’ядноўвае расійскіх вытворцаў сідру, выступіла з заявай, згодна з якім напой «Мистер сидр» не можа лічыцца сідрам з прычыны таго, што пры вырабе апошняга выключана выкарыстанне спірту. Больш за тое, на падставе апублікаваных пасля выпадкаў атручвання фатаграфій з месца вытворчасці члены НАВТС паказалі на тое, што завод-вытворца не валодаў абсталяваннем для браджэння.

Масавае атручванне прадукцыяй выклікала шэраг прапаноў з боку расійскіх заканадаўцаў і прадстаўнікоў грамадскіх саветаў пры дзяржаўных органах аб адмене мараторыя на правядзенне праверак, уведзенага ў сакавіку 2022 года, для вытворцаў прадуктаў харчавання і пітва.

 Зноскі 

Катэгорыя:2023 год у Расіі
Катэгорыя:Чэрвень 2023 года
Катэгорыя:Падзеі ў Расіі